El procés de participació del soterrament arriba a la fase de devolució\n20/02/2019L'acte tindrà lloc a la Sala Ibèria el proper dimarts 26 de febrer a partir de ...\nEl DillunSalut del 25 de febrer, dedicat a les malalties minoritàries\n20/02/2019Sant Feliu s'hi sumarà il·luminant en color lila les façanes de la Catedral i ...\nPropera convocatòria per accedir als horts urbans del c/ General Manso\n20/02/2019Divendres 22 de febrer s'obrirà el període d'inscripció per optar a parcel·les...\nPrimer concert de l'Orquestra Barroca de Barcelona a l'Auditori\n19/02/2019El diumenge 24 de febrer, a les 18.30 h, tindrà lloc el primer dels quatre ...\nServeis mínims de l'Ajuntament per la vaga del 21 de febrer\n19/02/2019Davant la possible afectació de la vaga general l'Ajuntament ha establert ...\nSant Feliu celebra el Dia d'Andalusia del 23 al 27 de febrer\n19/02/2019Les entitats culturals andaluses de Sant Feliu, amb la col·laboració de ...\nInauguració de la plaça de Francesc Macià, un espai renovat i més accessible\n14/02/2019La nova plaça és fruit de les reunions que l'Ajuntament ha mantingut amb ...\nCicle de curtmetratges a la biblioteca Montserrat Roig de febrer a abril\n18/02/2019Es tracta d'un cicle que forma part de la programació d'El Dia més curt, una ...\n11 iniciatives de l'Ajuntament, reconegudes dins del Banc de Bones Pràctiques\n15/02/2019La Fundació Pi i Sunyer i la Federació de Municipis de Catalunya van reconèixer...\nNous ajuts per a l'habitabilitat\nSubvencions per adequar i millorar els habitatges\nFes les teves propostes\nEnquesta d'imatge municipal 2018\nInforme dels resultats\nLa Síndica commemora el Dia Mundial de la Justícia Social\nAnunci de talls intermitents en el servei del web municipal\nPerruqueria cerca perruquer/a oficial de segona per fer tasques de coloració, tall dona, tall noi i pentinats. Es valorarà coneixements d'estètica.\nNetejador/a per neteja d'oficines a Sant Feliu. 6h setmanals amb la possibilitat d'ampliar la jornada a 20h. Posició estable.\nEmpresa del sector d'arts gràfiques cerca "Guillotinista" per fer tasques de tall amb "cizalla" de diferents materials (PVC, alumini, Vinil). També farà tasques de suport al servei de serigrafia.\nNeteja manual de naus industrials a Sant Feliu. Es requereix fer esforç físic. Caps de setmana de 14h a 22h.\nDonar suport a la cuinera en l'elaboració del plats i entrepants. Rentaplats i neteja de la cuina.\nEmpresa d'arts gràfiques cerca oficial de primera o segona per realitzar tasques de control i distribució de la feina, s'encarregarà de la producció a màquines de troquelació i contraencolat.\nAuxiliar administratiu/va per atenció telefònica i correu electrònic, preparació de documentació, comptabilitat i contractes. Valorable anglès. Aquesta oferta està vinculada al Programa 30 Plus. Per a poder inscriure's en aquesta oferta és imprescindible tenir 30 anys o més, està a l'atur i inscrit/a a l'OTG i no estar duent a terme cap acció formativa.\nEmpresa de venda i reparació d'automòbils cerca Auxiliar administratiu per fer tasques d'atenció telefònica, control d'agenda en funció de les necessitats del client i del taller. Oferir telefònicament productes i serveis, gestionar agendes dels assessors de servei i gestionar la planificació i càrrega de treball del taller Aquesta oferta està vinculada al Programa 30 Plus. Per a poder inscriure's en aquesta oferta és imprescindible tenir 30 anys o més, estar a l'atur i inscrit/a a l'OTG i no estar duent a terme cap acció formativa.\nBar-restaurant cerca cuiner/a per realitzar tasques de preparació i elaboració de la carta, control de proveïdors i existències, planxa, preparació d'amanides, tapes, plats freds. Es requereix experiència prèvia de 4 anys i experiència amb la manipulació de planxa.\nBar-restaurant cerca auxiliar de cuina per realitzar tasques de suport a la cuina: preparació de plats freds, planxa,...etc.\nFleca cerca Oficial forner/a per elaboració de pa i altres productes de forneria.\nAuxiliar administratiu/va per revisió i rectificació d'adreces a l'ordinador. El contracte és temporal, entre 5 i 15 dies, però amb possibilitats d'ampliar la durada.\nCentre educatiu de Sant Feliu busca una persona per responsabilitzar-se de la gestió administrativa del centre. Funcions: Atenció als alumnes i famílies, gestions administratives generals, comptabilitat, relació amb diferents entitats i administracions, gestió de beques i suvbvencions, gestió de recursos humans, .... Coneixements avançats d'excel, word i contaplus. Contracte temporal inicialment, però amb possibilitat d'estabilitat.\nEmpresa de disseny i fabricació de material electrònic cerca operari/ària per realitzar tasques de muntatge mecànic d'aparells electrònics i verificació de plaques electròniques. Es requereixen coneixements de soldadura manual de components electrònics.\nEmpresa del sector del reciclatge de productes informàtics cerca administratiu/va pel seu departament comercial per realitzar tasques de suport al departament, gestió del transport i dels residus. Es requereix coneixements d'anglès i es valorarà coneixements de francès.\nUrgent. Empresa d'arts gràfiques requereix peó per fer tasques de suport i subministrament de diferents tipus de material (pvc, alumini,...).a maquinària de serigrafia.\nUrgent. Empresa d'arts gràfiques requereix peó de magatzem, per empaquetat, expedició i preparació de comandes.\nTaller d'artesania del vidre cerca Aprenent/Ajudant de taller que tingui interès per treballar el vidre artesà. S'ofereix formació a càrrec de l'empresa en les tècniques pròpies del vidre.\nMosso magatzem per manipular càrregues i descàrregues amb carretó elevador. Gestionar comandes en ERP, recepció de camions, cal realitzar esforç físic. Es valoraran coneixements d'anglès. Contractació temporal però amb possibilitats d'ampliació i esdevenir fixa.\nAgència immobiliària cerca administratiu/iva per fer tasques de gestió integral de comunitats de propietaris, assistència a juntes,...etc.\nAgència immobiliària cerca aux. administratiu per fer tasques de gestió administrativa, introducció de dades, atenció al públic,...etc.\nCentre residencial cerca infermer/a per tasques pròpies del càrrec.\nTècnic/a d'orientació laboral i inserció del Programa Incorpora. Atenció individualitzada a les persones participants; prospecció d'empreses, ofertes i intermediació; gestió administrativa a través de l'aplicatiu del Programa.\nAdministratiu d'obra. AUTOCAD imprescindible. Anàlisi de plànols per l'elaboració de pressupostos i comandes. Estudi i execució de pressupostos. Comandes de materials obra i estoc. Gestió i seguiment de compres. Suport i ajuda en tasques administratives als Tècnics en el procés de venda.\nEmpresa del sector de l'automoció, cerca Mecànics per recuperació i substitució de bomba refrigeració, muntar i desmuntar, etc,....Hi ha diferents llocs de treball a cobrir en torn de matí, tarda o nit. El lloc de treball és la Zona Franca.\nMecànic/a oficial de 3a, per realització d'operacions de manteniment i desgast en els vehicles dels clients. Utilització d'eines específiques d'automoció (oscil·loscopi, equips de diagnosi, etc.). S'ofereix contracte en pràctiques.\nSupermercat requereix dependent/a per fer les següents tasques: cobrament i control de caixa, reposició de productes, atenció al client,...etc. Es requereix experiència mínima d'un any com a caixer/a.\nEstampació de peces metàl·liques per deformació en fred, per desenvolupar processos progressius i fases manuals. Es requereix experiència en: premses de 80 a 400 tn de força, muntatge i desmuntatge de matrius en premsa, habituat a treballar amb eines de control segons les normes ISO. Persona dinàmica, responsable i organitzada.\nConsultora cerca per una empresa del sector automobilístic un Gestor/a/Analista de processos, mètodes i sistemes a l'àmbit de la logística del sector de l'automoció. Les tasques a realitzar serien: gestió i control de les tasques del seu àmbit, manteniment bases dades, control operacions, processos i activitats mitjançant MS Excel, reporting als responsables,... etc. Es requereix anglès parlat i escrit. Es valorarà l'idioma alemany. Es valorarà disposar del CFGM "Desenvolupament de projectes mecànics" o similar.\nEmpresa de fabricació i servei tècnic de maquinària cerca un/a auxiliar administratiu/va per realitzar tasques administratives en general, amb coneixements de comptabilitat i nivell alt d'anglès (imprescindible).\nGestoria cerca administratiu/iva per a la gestió de la següent documentació: altes i baixes de les persones treballadores, gestió de malalties, utilització de sistema Red (Siltra), coneixements de les diferents modalitats contractuals i confecció de nòmines.\nElectricista-lampista per instal·lacions comercials i maquinària d'hostaleria. Imprescindible carnet de conduir B\nTècnic/a SAT. Reparació i manteniment de productes per la producció de ACS i calefacció (termos elèctrics, escalfadors de gas, calderes de calefacció). Valorable experiència en control de qualitat en planta, contacte personal amb clients/usuaris\nEmpresa del sector de la distribució de productes sanitaris, cerca enginyer/a que desenvoluparà funcions de disseny i desenvolupament de producte 2D i 3D.\nEmpresa del sector de la distribució de productes sanitaris, cerca Administratiu pel seu departament de Back office, realitzarà tasques de suport al departament comercial a nivell nacional i internacional (contestar e-mails, contactar amb agències de transport, etc...).\nEmpresa de distribució de productes d'electrònica cerca Mosso de magatzem per realitzar les següents tasques: recepció de mercaderia (descàrrega camions), preparació de comandes, control inventari i gestió d'entrades i enviaments. Gestió de transports amb sistema informàtic. Imprescindible disposar de carnet de conduir B i carnet de carretons. Es valorarà disposar d'un nivell mig d'anglès.\nEmpresa de fabricació i impressió de plaques de senyalització cerca pel seu departament comercial un comercial. Disposarà d'una cartera de clients i haurà de fer visites a nivell de tota Catalunya. Es requereix vehicle propi, es pagarà quilometratge.\nAuxiliar de geriatria per a residència de gent gran situada a Corbera. Es requereix titulació acreditativa.\nComercial immobiliari amb facilitat de comunicació amb les persones, proactiu i dinàmic.\nAssistent especialista en manteniment, mecànica industrial, instal·lacions elèctriques, mecanismes i automatismes.\nEmpresa de distribució de productes químics requereix Administratiu/va Comptable per fer comptabilitat, factures de CiV, impostos,... amb altres empreses filials. Es requereixen els idiomes d'anglès i xinès. S'ofereix contracte de 6 mesos + 6 mesos + possibilitat d'indefinit.\nContact Center cerca teleoperador/a per fer tasques de recepció de trucades per consultes i/o sol·licituds dels clients de l'empresa a qui donen servei. Gestió i actualització de base de dades. Feina amb eines informàtiques i plataforma via web. Només atenció al client, no ventes ni feines comercials. Imprescindible català i castellà a nivell conversa. Molt valorable certificat de discapacitat (no imprescindible).\nTall de circulació a rbla. Marquesa de Castellbell dilluns 25 i dimecres 27\nDimarts 19 es talla la circulació a c/ Roses amb afectacions a la línia de bus L51\nArranjament de camins del Parc Agrari\nUn formulari per avaluar la competitivitat de la vostra empresa en l'ús de les noves tecnologies. I si hi provem? #comerçlocal #debotiguesmola #shoplocal #localexperience #baixllobregat #santfeliu #santfeliudellobregat #lovedebotigues\nQuè és la ponència unitària del soterrament? Si no has sentit mai aquesta paraula, fes clic al link i descobreix q... https://t.co/7F1lAJqdmU\nQuè és la ponència unitària del soterrament? Si no has sentit mai aquesta paraula, fes clic al vídeo i descobreix què és aquest grup de treball i decisió relacionat amb el soterrament de #SantFeliu. Els representants dels grups municipals ens ho expliquen. #ByeByeVia #CreaLaCiutatDelFuturCreaSantFeliu\nRecordeu, demà nou capítol de @blackcorbday ja en van 6! No us ho perdeu a les 23h a @Radio_SantFeliu 105.3fm https://t.co/NtCtIjh8y7\n Bon dia! Benvinguts al Mirall: Dijous de tertúlia de dones, informarem sobre les inscripcions dels horts municipals, coneixerem "trucs" per treure profit de l'Instagram Ap Social Media - Vanesa Montserrat , tindrem secció de salut, la recepta del dia "gyozas" i acabarem amb la teletúlia. Ja estem en directe http://www.radiosantfeliu.cat \nDilluns 25 de febrer a les 18 h al Casal de Joves xerrada 'Descobriu les properes promocions d'habitatge pública a Sant Feliu'. També es parlarà sobre com accedir-ne a través del Registre de sol·licitants d'habitatges amb protecció oficial. #SantFeliu Asociación Provivienda\nUn formulari per avaluar la competitivitat de la vostra empresa en l'ús de les noves tecnologies. I si hi provem?... https://t.co/MDYxKuSOAs\nAvui al #ForumMediAmbient hem pogut compartir els projectes que tirem endavant des de #SantFeliu en la línia dels Objectius pel Desenvolupament sostenible. Tornem amb molta energia i noves idees per tal de seguir fent la ciutat més sostenible!\n Primer dels quatre concerts que l'Orquestra Barroca de Barcelona farà a l'Auditori del Palau Falguera http://bit.ly/2E0R4nV  I Temporada de Música Antiga de #SantFeliu  Diumenge 24 de febrer, a les 18.30 h\nEl DillunSalut del 25 de febrer, dedicat a les malalties minoritàries #SantFeliu http://www.santfeliu.cat/go.faces?xmid=1467\nL' Ajuntament-SantFeliudeLlobregat realitza uns tallers d'urbanisme de gènere. S'avalua l'espai urbà i la vida quotidiana dels nostres barris des d'una mirada de dones.  Dimarts 26 de febrer, d'11 a 12.30 h al Centre Cívic Les Tovalloles - Passejada amb perspectiva de gènere. #SantFeliu Consulta tot el programa⬇⬇ https://www.santfeliu.cat/go.faces...\nAhir dimecres, el Servei Local de Català de Sant Feliu de Llobregat va participar en el projecte del Centre Cívic Tovalloles : L'Aparador de les Tovalloles, donant visibilitat a les seves classes i on tothom podia participar en una seria d'activitats dirigides pels professors i professores. Van realitzar un dictat en línia, un kahoot ... Va ser una tarda d'allò més entretinguda i sobretot es va aprendre. Si esteu interessats en els cursos de català podeu visitar el Servei Local de Català de Sant Feliu de Llobregat en la primera planta del centre. #SantFeliu\nServei Local de Català de Sant Feliu de Llobregat commemora el dia internacional de la llengua materna amb una exposició interactiva al vestíbul del Centre Cívic Les Tovalloles.\nPropera convocatòria per accedir als horts urbans del c/ General Manso a partir del 22 de febrer. (http://www.santfeliu.cat/go.faces?xmid=1467\nHo confesem, ens escanten els vídeos. Compartim alguns? https://www.facebook.com/debotigues/videos/?ref=page_internal\nL'Ajuntament de #SantFeliu ha establert #ServeisMínims davant la possible afectació de la vaga general de dijous 21 de febrer http://bit.ly/2DUdzLn\nLa Síndica Municipal de Greuges de Sant Feliu, Julia Latorre, commemora el Dia Mundial de la Justícia Social http://www.santfeliu.cat/go.faces?xmid=1467\nGilaberte: "La candidatura de Veïns Per SantFeliu per a les municipals '19 serà de renovació". Podeu recuperar l'entrevista: http://enacast.com/sharer/?type=podcast\nCompartim la nota informativa emesa pel Departament d'Educació de l'Ajuntament de Sant Feliu de Llobregat, referent a la vaga de demà dijous: "En compliment de l' ORDRE TSF/ /2019, per la qual es garanteixen els serveis essencials que s'han de prestar a la Comunitat Autònoma de Catalunya durant la convocatòria de la vaga general convocada per dijous dia 21 de febrer", us informem que l'Escola Municipal de Música comptarà amb serveis mínims. És per aquest motiu que us demanem que cada família mesuri bé el seu cas particular, tenint en compte que no es podrà garantir la prestació del servei docent amb normalitat."


Notícies - 100 mirades sobre el confinament convertides en un llibre solidari nascut a Sant Cugat\nEl periodista i regidor santcugatenc Josep Maria Vallès recull 100 relats de persones que expliquen la seva experiència durant el confinament\nImatge del llibre 'Confinats' / Foto: Josep Maria Vallès\nel 28/ago/20 Martí González Societat PDF\nEl periodista i regidor santcugatenc Josep Maria Vallès ha recollit en un llibre l'experiència de 100 persones viscuda durant el confinament obligat per la pandèmia de la Covid-19. 'Confinats' (Viena Edicions), que es podrà trobar a les llibreries a partir del 15 de setembre, reprodueix les reflexions i els neguits d'una etapa històrica vista des d'un centenar de punts de vista diferents. Artistes, periodistes, polítics, mestres, escriptors, estudiants, personal sanitari, comerciants i persones autònomes, amb una àmplia presència santcugatenca, participen d'aquesta iniciativa que, a més, és solidària, ja que els beneficis es destinaran a la Fundació de la Marató de TV3, que enguany se centra en la investigació de la Covid-19.\nVallès reconeix que al principi no pensava en un llibre, sinó que va fer una crida a tothom qui volgués per a què li enviés un article narrant la seva experiència durant el confinament més estricte per publicar-los al seu bloc personal. A mesura que va anar creixent es va posar en contacte amb l'editorial i va acabar recopilant 99 testimonis en primera persona, que va decidir arrodinir als 100 amb una entrevista a la seva filla, Maria Vallès, infermera d'Urgències a l'Hospital Parc Taulí de Sabadell.\nEl llibre compta amb el pròleg del periodista i escriptor Xavier Bosch i l'obra de la portada és de l'artista Paco Minuesa, tots dos santcugatencs. Una iniciativa col·lectiva i solidària que està previst que es presenti, si la situació de la pandèmia ho permet, el 16 de setembre a la sala El Siglo.\nJo tampoc pensava que això seria un llibre, ni molt menys. Simplement ho vaig fer pel meu bloc particular, i la gent va anar enviant articles. És com un diari, reculls les diferents mirades durant el confinament, que jo crec que és el valor d'aquest llibre.


LA PROGRAMACIÓ DEL PARANIMF, GARANTIA DE QUALITAT I DINAMISME. VEU Revista cultural de la Universitat d'Alacant\nLA PROGRAMACIÓ DEL PARANIMF, GARANTIA DE QUALITAT I DINAMISME\nLa Universitat d'Alacant presenta, a través del Secretariat de Cultura del Vicerectorat d'Extensió Universitària, la programació del paranimf per a aquest quadrimestre. L'aposta per una programació d'arts escèniques jove, dinàmica, innovadora, alternativa i de qualitat ha dut a combinar la contractació d'espectacles externs amb la producció pròpia dels grups estables de la Universitat. Un dels elements més nous per a aquest curs és la recuperació de l'oferta matinal, adreçada especialment a la comunitat universitària i al públic més jove, d'instituts i centres de secundària. Així, al migdia s'oferiran actuacions del Teatre Clàssic, el Taller de Dansa o el Teatre Universitari. A més de la producció pròpia, la Universitat aposta pels grups emergents, especialment alacantins i universitaris, per als quals ha creat, en col·laboració amb altres entitats, un programa propi dins dels concerts del "Toca, toca", que es presentarà oficialment el pròxim 16 d'octubre en la Seu Universitària d'Alacant.\nEl programa d'actuacions d'aquest quadrimestre s'inicia el pròxim dimecres 18 d'octubre a les 12.00 h, amb el Teatre Universitari Clàssic que dirigeix Andrés Vinaches, amb la representació d'Electra, de Sòfocles. Amb aquesta obra, la Universitat recupera l'homenatge que el director alacantí va rebre recentment en la mostra 'Alacant a escena', en la qual el grup universitari va actuar com a convidat.\nEl dimecres 25 d'octubre, a les 12.00 ho, Gustos reunidos, de la universitat xilena de Valparaíso, oferirà Gabriela canta en colores, una musicalització de huit poemes de Gabriela Mistral, en estils musicals diferents.\nEl dimarts 7 de novembre, a les 20.15 h, el paranimf acollirà El mètode Grönholm, de l'escriptor barceloní Jordi Galcerán, on quatre candidats es presenten a unes proves de selecció gens convencionals per a un alt càrrec executiu d'una multinacional.\nEl dijous 9 de novembre, a les 20.15 hores, l'Orquestra Filharmònica de la UA, sota la direcció de Mihnea Ignat, farà un recital en l'auditori universitari.\nEl divendres 10 de novembre, a les 20.00 h, Teatre de Ponent durà a escena Els viatgers de l'absenta, de Manuel Molins, que narra la relació tortuosa entre els poetes simbolistes Paul Verlaine i Arthur Rimbaud. Aquesta obra s'emmarca en la Mostra d'Autors Contemporanis.\nEl dimarts 14 de novembre, a les 20.15 h, hi actuarà el polifacètic Leo Bassi amb La revelación, on l'actor, transmutat en bufó, inicia una lluita per salvar la intel·ligència.\nEl dimecres 15 de novembre, a les 20.00 h i en el marc de la Mostra d'Autors Contemporanis, es representarà Construyendo a Verónica, de Bramant Teatre, una obra sobre un cos a la morgue que ningú reclama.\nEl dissabte 18 de novembre, en el marc de la Mostra d'Autors Contemporanis i a les 20.00 h, es representarà Fora, fora, dehors, una faula sobre la immigració i les seues conseqüències en les societats europees.\nEl dimarts 21 de novembre, a les 12.00 h, serà el torn de Call Center, a càrrec del Teatre Universitari de la UA, una obra que conta la dura història de cinc joves que treballen en una empresa de venda de canals de televisió.\nEl dimecres 22 de novembre, a les 20.15 h, el cantautor Joan Isaac presentarà el seu nou treball De profundis.\nEl dimarts 28 de novembre, a les 12.00 h, el Taller de Dansa Contemporània de la UA realitzarà un treball coreogràfic brillant.\nEl dimecres 29 de novembre, a les 20.15 h, actuarà el grup de pop-rock Nieva, format per la carismàtica cantant Noemí Carrión i l'original productor i teclista Antonio Escobar, amb el suport d'una excel·lent banda.\nEl dijous 30 de novembre, a les 20.15 h i a la sala de graus de la Facultat de Dret, es durà a terme, en col·laboració amb l'Ajuntament de Petrer, el concert extraordinari de presentació de la X Setmana de la Guitarra amb Alex Gabrrobé (guitarra), Iñaki Alberdi (acordió) i la Camerata Corelli (quartet de corda).\nEl dimarts 12 de desembre, a les 12.00 h, el grup alcoià Verdcel presenta Paisviatge, en què combina les seues cançons amb imatges projectades, poesia i accions.\nEl dimecres 13 de desembre, a les 20.15 h, Teatre de Manacor presenta L'Odissea, una paròdia teatral i literària d'aquest gran poema èpic.\nEl dimecres 10 de gener, a les 20.15 h, Lanómina Imperial / Juan Carlos García durà al Paranimf Cosa de hombres, una història d'amor entre homes, expressada a través del ball, el joc teatral, suggeridores creacions multimèdia i una eclèctica banda sonora.\nEl dimecres 17 de gener, a les 20.15 h, actuaran Astrud i Facto Delafé i Las FloRes Azules. En Astrud, intel·ligència i accessibilitat s'uneixen en aquest duo que combina l'electrònica amb el pop més acústic. Les cançons de Facto Delafé i Las Flores Azules estan entre el hip-hop i el pop que combinen amb melodies i estructures del rock, el pop, el soul o l'electrònica.\nEl dimecres 24 de gener, el Teatro Universitario de la UA representarà Maletas, una faula escènica sobre el viatge dirigida per Juan Luis Mira.\n-Entradas limitades a la capacitat del local\n-Entrades i invitacions a la disposició del públic 20 dies abans de l'actuació\nVenda d'entrades: Llibreria Compas, FNAC, Servicam i una hora abans al Paranimf\nRecollida invitacions: Sala Aifos. Dilluns a divendres de 9 a 14 h i de dilluns a dijous de 16 a 19 h


Els ports esportius de la Costa Brava, a l'espera de l'arribada de turistes europeus - Diari de Girona\nEls ports esportius de la Costa Brava, a l'espera de l'arribada de turistes europeus\nacn 29.05.2020 | 10:39\nUsuaris en una embarcació al port esportiu de l'Escala. ACN\nUsuaris en una embarcació al port esportiu de l'Escala.\nEls ports esportius de la Costa Brava estan a l'espera que es flexibilitzin les restriccions en la mobilitat per arrancar la temporada.\nEl director gerent del Club Nàutic l'Escala i vicepresident de l'Associació Catalana de Ports Esportius i Turístics (ACPET), Raimon Roca, ha concretat que la meitat dels usuaris dels ports gironins són estrangers (majoritàriament europeus) i que també hi ha molta afluència de navegants de l'àrea metropolitana de Barcelona.\nEn fase 1, es permet sortir a navegar a una distància màxim de 12 milles, amb restriccions d'aforament i si es té l'embarcació amarrada dins la mateixa regió sanitària on es viu. "Preveiem recuperar progressivament l'activitat a mida que es vagi permetent més mobilitat", apunta Roca.\nRaimon Roca exposa que l'ACPET està en contacte directe amb Ports de la Generalitat per avaluar l'impacte de la crisi sanitària i com es pot anar reprenent l'activitat. Amb tot, encara és aviat per saber si haurà suposat un cop a nivell econòmic.\n"Al principi els ports vam suspendre totes les activitat i dependrà de com recuperem la mobilitat que la reducció d'ingressos sigui més o menys elevada", ha explicat.


Esperadíssim anunci d'Oriol Mitjà sobre l'assaig contra el coronavirus\nOriol Mitjà aconsegueix reunir 3.000 voluntaris per a l'assaig clínic contra la Covid-19\nEls investigadors confien que la mostra sigui suficient per generar resultats vàlids\nper Redacció / ACN dissabte, 2 de maig 2020 - 12:35h\nL'assaig clínic d'Oriol Mitjà ha aconseguit els 3.000 participants que necessitava | ACN\nL'assaig clínic per aconseguir un tractament contra el coronavirus liderat pels doctors Bonaventura Clotet i Oriol Mitjà ha aconseguit els 3.000 participants, la mostra necessària per generar resultats «amb plena validesa científica». La investigació estudia si un fàrmac com la hidroxicloroquina pot ajudar a reduir els contagis de coronavirus a partir d'un cas positiu, segons la Fundació de Lluita contra la Sida i les Malalties Infeccioses (FLS).\nInicialment, es va preveure que els resultats sobre una primera mostra de 600 participants permetrien una validació inicial de la hipòtesi, però els investigadors han preferit augmentar la mostra a 3.000 abans de fer públiques les conclusions i així llançar «un missatge plenament contrastat».\nGairebé 80.000 donacions per a la campanya #JoEmCorono\n«Donada la voluntat d'aportar claredat a un escenari d'elevada complexitat es faran públics els resultats finals», s'ha assegurat des de la FLS, que coordinada l'assaig clínic de Mitjà i Clotet. L'estudi s'implementa en col·laboració amb el Departament de Salut de la Generalitat, l'Institut Català de la Salut, el Centre d'Estudis Epidemiològics sobre Infeccions de Transmissió Sexual i Sida de Catalunya (CEEISCAT) i l'Hospital Germans Trias i Pujol. Està aprovat per l'Agència Espanyola del Medicament, i compta també amb l'aval de l'Organització Mundial de la Salut.


Botiga online per Carnisseries - Dommia\nInici / Serveis per Professionals / Serveis per Professionals / Botiga online per Carnisseries\nVols expandir el teu negoci a través de la xarxa i no saps com? No et preocupis, has arribat al lloc perfecte. En Dommia estem especialitzats a oferir solucions web a comerciants a través de projectes atractius, funcionals i autogestionables.\nGràcies a la nostra plataforma web crear botigues online és cada vegada més senzill i econòmic. A més t'oferim diferents serveis de redacció de continguts, fotografia, vídeo, etc. en el cas que els necessitis. Àmplia la teva base de clients i incrementa les teves vendes!\nEstructura de pàgina web per Carnisseries\nInformació sobre el negoci, els seus orígens i història, equip, etc.\nInformació sobre productes en promoció i ofertes.\n· Vedella / Vaca / Bou\n· Xai / Cabrit\n· Porc / Porquet\n· Pollastre / Gall dindi\n· Preparats: hamburgueses, mandonguilles, etc..\nOfereix tots els teus productes en línia, arriba a un major públic i fes créixer el teu negoci.\nIncrementa les teves vendes amb la integració d’Instagram Shopping. Permet als teus compradors descobrir i adquirir els teus productes directament a través de les publicacions i històries d’Instagram.\nImporta i mostra els productes de la teva botiga online a la teva pàgina de Facebook i expandeix el teu mercat. Mantingues el teu catàleg permanentment actualitzat i dispara les teves vendes.\nReceptes, consells, informació de promocions, notícies, esdeveniments, etc.\nInformació de localització i contacte.


“La vaga de fems, una causa justa i necessària” – menorca al día\n“La vaga de fems, una causa justa i necessària”\nRamon Enric Carreras Torrent, Ex Secretari General de CC.OO. Menorca\nLa segona quinzena d’aquest mes d’octubre es va iniciar amb una vaga a la recollida de fems, deixalleries i recollida selectiva que afectava 49 municipis de Mallorca i tots els de Menorca. Poc s’ha explicat, el motiu de la mateixa, que no era altra que la unificació de sous en el sector i l’assoliment d’un conveni marc per a les Illes Balears. La pandèmia del COVID-19, ha posat moltes coses al descobert, entre elles, la necessitat d’uns serveis essencials forts, que començant per la sanitat, passant pel sector de la neteja, estan en moltes ocasions, debilitats per anys de retallades i en altres per l’externalització, quan no la privatització d’aquests serveis.\nLa vaga, és un dret constitucional, tant com votar i és pràctimanet una de les poques eines que té la classe treballadora per poder lluitar pels seus interessos, però el dret a vaga en molts països no\nestà permés i en el nostre, des de que tenim el règim del 78 està sofrint atacs, al igual que la resta dels drets dels treballadors que han vist més de cinquanta reformes parcials del Estatut del\nTreballador, sempre per anar enerere com els crancs.\nCrida l’atenció que Ajuntaments que es diuen progressistes (eufemisme per no dir esquerres) , tot i que ho són en el nom, però molts de cops no en els fets, s’hagin atrevit a decretar uns serveis\nmínims del 75%, sense negociar amb el comitè de vaga ni el sindicat convocant, en una clara acció provocativa i coactiva amb la intenció de deixar sense efecte la convocatòria de vaga, per acabarho d’arranjar es despengen dels acords que van permetre la desconvocatòria, en el que a canvi de fer una recollida ràpida del fems acumulat durant la vaga, en lloc de pagar hores extra no es descontaría els dies de vaga, cosa que s’ha practicat i fet en diferents conflictes laborals. Després es queixaran de l’augment de l’abstenció, però hom hauria de recordar que quan les “esquerres fan polítiques de dretes”, al final la gent acaba votant l’original.\nÉs cert que hi ha Ajutaments (com el de Maó) que en els darrers anys han fet un esforç de millora de les condicions salarials i laborals, dels treballadors de la recollida de fems, però en una vaga\ngeneral i aquesta era una vaga general de sector, les contradiccions socials i les reivindicacions de classe, estan per damunt de les condicions concretes d’un municipi o d’una empresa. La lluita no era contra una concessionària o un Ajuntament, la lluita era per unificar condicions que en ocasions poden ser abismals. Per exemple a Eïvissa la mitjana d’un conductor és de 30.000 € i d’un peó 21.000 € anuals, a l’altre extrem podem posar els treballadors de les Deixalleries de Menorca que en la seva majoría no arriben ni als 900 € mensuals, nets. L’Objectiu d’aquesta vaga, justa i necessària, era anar tots junts, en un conveni, per millorar la situació d’uns treballadors que se’ls considera essencials, però després en moltes ocasions tenen unes condicions salarials i laborals inadmissibles. Té per tant, molt de mèrit que els treballadors de les contractes amb millors convenis col.lectius, en l’actualitat, hagin entés aquest objectiu i s’hagin mobilitzat, participant en la vaga, fent valer aquella dita de: “avui per tu i demà per jo”.\nDeia abans, que la vaga afectava a 49 municipis de Mallorca, perquè? Palma, Calvià i Pollença no eren convocats, perquè el servei en aquests municipis està gestionat per empreses municipals. El\nmes de febrer d’enguany, en el programa de ràdio Hora 25 de la Cadena SER, parlant del mite de les privatitzacions, posaven com exemple Huesca, una ciutat de poc més de 50.000 habitants que\nrecentment, ha recuperat la gestió de la recollida de fems la qual cosa ha suposat una gestió més eficient, més barata per l’Ajuntament i boni bé doblar els sous dels treballadors. Recuperar serveis\nno és fácil, però tampoc impossible.\nJa és hora de que a Menorca i a la resta de les Balears, els Ajuntaments entenguin que el millor, més eficient i més barat, és el servei públic i quan més prest es comenci a iniciar un procés de\nremunicipalització de serveis millor. L’Equació és fàcil, tots els beneficis de les empreses privades que gestionen aquests serveis, passen a ser gestionats per l’administració pública, millorant per\ntant el servei i les condicions salarials.\nSer d’esquerres, perdó, volía dir progressites (no fos cosa que algú s’enfadés) ha de servir per millorar entre altres coses les condicions salarials i laborals dels treballadors, però també per practicar la solidaritat, la fraternitat i pensar globalment tot i que s’actua localment, no fer-ho, com passa amb molts equips de govern que es diuen progressites, no deixar de ser una contradicció\namb allò que diuen defensar, o com a mínim, una clara manifestació de travestisme ideològic.\nAlaior pide que los fondos europeos financien el problema de los pluviales\nPlacas solares en casa ¿Son una buena opción?


El Suprem estudia si hi va haver prevaricació pel fet de prendre la decisió en una conferència sectorial\n4 min. Barcelona 28/10/2020 15:26\nPrimeres conseqüències de la decisió del ministeri d'Educació de permetre als alumnes passar de curs i fins i tot obtenir un títol amb assignatures suspeses. La Fiscalia del Tribunal Suprem està investigant l'acord que va prendre la conferència sectorial d'educació al mes d'abril i que el Congrés de Diputats va validar la setmana passada. Després de la denúncia d'un particular contra la ministra, Isabel Celaá, per un suposat delicte de prevaricació, la Fiscalia ha demanat al ministeri un expedient administratiu amb tota la informació i les raons sobre l'acord, que ja va ser polèmic en l'entorn educatiu.\nSegons ha avançat el diari El Mundo i han confirmat després fonts jurídiques, el ministeri fiscal ha obert diligències després que la seva secretaria tècnica hagi rebut i estudiat la denúncia d'un ciutadà que considera que l'acord es va prendre en un organisme sense competències per fer-ho. Fonts del ministeri d'Educació han explicat que ja han remès tota la informació requerida i han matisat que no s'està investigant ni la ministra ni els consellers d'Educació de les comunitats, que formen part de la conferència.\nFlexibilització i repetició "excepcionals"\nEn concret, es tracta de l'expedient del 22 d'abril en què s'estableixen les directrius d'actuació del tercer trimestre del curs 2019-2020 i l'inici del curs actual, 2020-21, a causa de la pandèmia. El document va rebre el suport de 12 comunitats autònomes (totes, excepte el País Basc, Madrid, Castella i Lleó, Andalusia i Múrcia) i establia que repetir curs havia de ser "molt excepcional" per garantir que la pandèmia no perjudiqués l'alumnat i no se'l suspengués per res del que havia passat a partir del 14 de març, i també demanava la flexibilització "de manera excepcional" dels criteris d'avaluació a primària, ESO, batxillerat i formació professional perquè "no es tinguessin en compte limitacions que afectessin" el nombre de suspensos. Per tant, s'eliminaven els límits de suspensos, que són de dues assignatures per passar de curs i obtenir el títol d'ESO, i cap de suspesa per aprovar el batxillerat. Així es va recollir uns dies després al Butlletí Oficial de l'Estat (BOE).\nJa aleshores, diversos partits, sindicats i col·lectius vinculats a l'educació van criticar aquesta ordre i alguns van assegurar que era contrària a la llei orgànica vigent i a la Constitució, però el ministeri considerava que no modifica l'ordenament jurídic sinó que només adaptava l'avaluació a la crisi oberta a causa de la pandèmia.\nFa només uns dies el Congrés va donar llum verda al reial decret del ministeri que estenia l'ordre de l'abril a tot el curs actual. La decisió de titular un alumne "s'adoptarà garantint l'adquisició dels objectius generals de l'etapa de manera que permetin a l'alumne continuar amb el seu itinerari acadèmic i, en conseqüència, no quedarà supeditada a la no existència de matèries sense superar per l'accés a totes dues titulacions", deia el text aprovat.\nEl Consell Escolar proposa repetir assignatures a primària i ESO i no un curs sencer\nPrecisament en la línia de disminuir la repetició de curs entre els estudiants i "renovar la normativa que regula l'avaluació, la repetició i passar de curs", el Consell Escolar de l'Estat es reunirà dijous per presentar un informe en què proposa que els alumnes de primària i ESO puguin repetir assignatures suspeses en lloc de repetir un curs sencer.\nSegons explica Europa Press, "les decisions sobre promocionar de curs haurien de basar-se realment en l'avaluació interna i col·legiada de les competències bàsiques", diu el Consell Escolar, i per això serà precís que tot l'equip docent que atén un grup d'alumnes pugui treballar i avaluar les competències i, en conseqüència, "també el rendiment assolit". Així, en passar de curs, el nou equip docent podria proposar la repetició dels aprenentatges fonamentals de les matèries no aprovades.\nEl sindicat CSIF ja ha anunciat que s'oposarà a la publicació d'aquest estudi, perquè considera que està "teledirigit" pel ministeri d'Educació perquè avali les reformes que s'han plantejat en aquest sentit.


Festival Nits de cinema oriental | Sala infantil i juvenil Biblioteca Joan Triadú de Vic\nTag Archives: Festival Nits de cinema oriental\nIssun Boshi… en imatges!\nEn el marc del Festival Nits de Cinema Oriental que es va fer a Vic durant el mes de juliol passat, a la Biblioteca Joan Triadú hi va haver diverses activitats. Com ja es habitual en els darrers anys, la Biblioteca va acollir l’explicació d’un conte tradicional infantil. Aquest any, com que el país convidat va ser Japó, la Marta Esmarats, de la companyia Rondallaire, va narrar el conte tradicional japonès Issun Boshi, amb l’ajuda de titelles i música en directe.\nAquí en teniu alguns moments:\nPodeu consultar més imatges de la sessió a:\nEtiquetat Festival Nits de cinema oriental, Issun Boshi, Marta Esmarats, Rondallaire\nLes aventures de Maneki Neko i Issun Boshi a càrrec de Rondallaire\nPosted in Altres activitats\nEtiquetat Festival Nits de cinema oriental, Issun Boshi, Jaume Salés, Les aventures de Maneki Neko, Robert Jové, Rondallaire\nLa història dels savis cecs i l’elefant… en imatges\nEl passat dijous 16 de juliol, la Biblioteca Joan Triadú va acollir La història dels savis cecs i l’elefant, una sessió de titelles organitzada pel Festival Nits de Cinema Oriental, enguany dedicat a la Índia.\nLa història que es va explicar és un conte tradicional indi, molt popular en aquell país i que va fer reflexionar a petits i grans sobre les primeres impressions i la veritable naturalesa de les coses. La sessió va anar a càrrec de la companyia Rondallaire.\nAquí teniu algunes instantànies de l’acte:\nEtiquetat Festival Nits de cinema oriental, La història dels savis cecs i l'elefant, La història dels savis cecs i l'elefant... en imatges, Rondallaire\nFestival Nits de cinema oriental: Programació infantil\nAvui ha començat una nova edició del Festival Nits de cinema oriental. Aquest any, i ja és el dotzè d’aquest Festival, s’ha escollit la Índia com a país protagonista, un país que és el primer productor de cinema mundial.\nA més a més de la projecció de pel·lícules, els ja tradicionals sopars a la Bassa dels Hermanos amb la gastronomia típica de diferents països orientals i un munt d’activitats paral·leles, des de fa uns anys també hi ha una part de la programació pensada pels més petits com les sessions de cinema infantil o la ja clàssica sessió de contes tradicionals de diferents països orientals a la Biblioteca Joan Triadú. Aquest any, per a públic infantil, trobem aquestes activitats a la programació:\nLa nena satèl·lit i el noi vaca\nDimecres, 15 de juliol a les 10:00h a l’espai ETC.\nDijous, 16 de juliol a les 10:00h a l’espai ETC.\nDivendres, 17 de juliol a les 10:00h a l’espai ETC.\nYatsurugi + Gaion\nDiumenge, 19 de juliol a les 10:00 al Cinema Vigatà. (Sessió de pagament)\nSessió de contes:\nLa història dels savis cecs i l’elefant a càrrec de la cia. Rondallaire.\nDijous, 16 de juliol a les 18:00h a la Biblioteca Joan Triadú de Vic.\nPosted in Àrea Infantil, Àrea Juvenil, Notícies\nEtiquetat Dragon Blade, Festival Nits de cinema oriental, Gaion, Hawaa Hawaai, La història dels savis cecs i l'elefant, La nena satèl·lit i el noi vaca, Rondallaire, Yatsurugi\nPosted in Activitats, Altres activitats, Contes\nEtiquetat Festival Nits de cinema oriental, La història dels savis cecs i l'elefant, Rondallaire\nEl mico i la tortuga en imatges\nEn el marc del Festival Nits de Cinema Oriental, el passat 17 de juliol la Biblioteca Joan Triadú de Vic va oferir el conte El mico i la tortuga, un conte tradicional filipí a càrrec de la companyia Rondallaire, amb Marta Esmarats. La sessió va ser tot un èxit. Aquí en teniu algunes imatges:\nEtiquetat El mico i la tortuga, Festival Nits de cinema oriental, Marta Esmarats, Rondallaire\nEl mico i la tortuga, un conte filipí\nCada mes de juliol torna el Festival Nits de cinema oriental de Vic i, aquest any, amb Filipines com a país convidat. Com ja és tradicional, la Biblioteca acollirà la narració d’un conte infantil, El mico i la tortuga, un conte tradicional filipí, a càrrec de Rondallaire.\nA més a més d’aquesta activitat, des del Festival Nits de cinema Oriental s’ha programat la projecció de pel·lícules per a públic infantil i familiar:\nEl professor Layton i la diva Eterna. Més info: cliqueu la imatge\nLifi, una gallina tocada de l’ala. Més info: cliqueu la imatge\nUna història xinesa de fantasmes. Més info: cliqueu la imatge\nEl mico i la tortuga, un conte filipí a càrrec de la companyia Rondallaire.\nDijous, 17 de juliol a les 19.00h\nEtiquetat El mico i la tortuga, El professor Layton i la diva Eterna, Festival Nits de cinema oriental, Lifi la gallina tocada de l'ala, Marta Esmarats, Rondallaire, Una història xinesa de fantasmes\n“La llegenda del llac del sol i la lluna”\n“La llegenda del llac del sol i la lluna” un àlbum a Flickr.\nDiuen els més ancians de l’illa de Formosa, que hi ha un llac que té el sol i la lluna dins. La tribu thao narra una màgica llegenda que explica l’origen d’aquest llac.\nUna parella de camperols, un drac ferotge, una bruixa, el sol i la lluna protagonitzen aquest conte.\nEl dia 9 de juliol a la Biblioteca Joan Triadú de Vic vàrem assistir a una sessió en la que vàrem escoltar i veure narrat amb llums i ombres aquest conte taiwanès a càrrec d’en Xevi Domínguez, la Montse Batalla, en Subi i l’Anna Obiols.\nActivitat dins la programació del Festival Nits de cinema oriental.\nBiblioteca Joan Triadú, 9 de juliol de 2013.\nI a YouTube hem penjat els vídeos:\nPosted in Activitats, Àrea Infantil\nEtiquetat Activitats, Anna Obiols, Conte, Festival Nits de cinema oriental, Montse Batalla, Subi, Xevi Domínguez


Licorera de la Segarra, des de 1928\nDes de 1928 elaborem amb productes de la terra\nLa Licorera de la Segarra és una empresa familiar dedicada a l’elaboració de licors artesanals.\nDes de 1928 la Licorera de la Segarra ha treballat sempre per conservar les tradicions de producció, aprofitant els productes de la terra per a l’elaboració dels nostres licors artesanals.\nLicor de poma verda "El Cargol"\n21 % vol. 700 cc\nLa superfamosa poma de Lleida és la base per a l’elaboració d’aquest licor, amb un gust familiar i una aparença molt agradable, de color verd suau que invita a beure-se’l..\nDescarregar fitxa producte\nLicor de prèssec "El Cargol"\nLicor elaborat amb els millors préssecs de vinya. És un licor únic, tal com s’obté de la maceració dels fruits, i endolcit amb els sucs del préssec natural i sucre.\nLicor de menta JAÇ-3\nEl licor de menta és un elaborat estimulant i refrescant, obtingut a través de les maceracions de la menta, amb dosis d’extractes de menta piperita.\n30 % vol. 700 cc\nUn licor preparat amb flors de camamilla de secà (la Segarra), més gustosa i més olorosa que la de terres humides.\n26 % vol. 700 cc\nLes Aromes de la Segarra s’aconsegueixen a través de les maceracions de dues labiades fresques: la farigola i la menta silvestre i també de camamilla, l’herba de flors amb fulles blanques i el cor d’or, que és la base de la beguda.\nLa nostra ratafia s'elabora amb nous verdes —collides pels volts del dia de Sant Joan— posades en maceració durant un temps mínim de tres mesos.\nTres generacions familiars han continuat aportant història i vida a la producció del vi i dels licors a la ciutat de Cervera i, per extensió, a tot l’àmbit comarcal que li és propi.\nL’any 1928, en Jaume Carbonell Esteva (1903-1973), fill d’Hostafrancs, endegà Vins i Licors Carbonell, al carrer dels Magatzems de Cervera. No fou pas per casualitat, la ubicació d’aquest negoci en aquell aleshores pròsper carrer dels Magatzems, situat a la vora del Sindicat i de l’estació de ferrocarril. En Jaume Carbonell Esteva, mentre s’endinsava en l’activitat vitivinícola, va començar a elaborar també licors. A les darreries de la primera meitat del segle XX hi havia molta fal·lera per les cremes de licors, com ara el curaçao, la crema de cafè o l’anís, i és així com, amb la primera producció de Licores JaiKar, es va iniciar l’activitat dels destil·lats a Cal Carbonell. D’aquests processos de destil·lació, els productes més famosos foren l’Anís El Sendero i el Brandy Jaikar.\nEn el negoci s’hi introduí el seu fill, en Mateu Carbonell Razquin (1929-1999), químic enòleg de formació, que s’especialitzà en els processos d’elaboració de destil·lats. En Mateu Carbonell proposà d’elaborar nous tipus de licors, prenent com a base la vegetació de les nostres contrades, i fou així com va néixer la Licorera de la Segarra, especialitzada en la producció de destil·lats més arrelats a la nostra terra. A partir de 1956, va començar l’elaboració de licors artesanals: la ratafia, a partir de la composició de les receptes tradicionals, i les Aromes, aquest digestiu elaborat amb herbes segarrenques.\nQuan en Javier i en Mateu Carbonell Vidal, fills d’en Mateu Carbonell Razquin, continuen amb el negoci familiar, també hi aporten la seva visió sobre l’elaboració de destil·lats i introdueixen la marca El Cargol dins de la Licorera de la Segarra. Comencen a produir licors de poma i de préssec, fruites que es comencen a conrear en contrades properes d’ençà de l’arribada de la canalització de l’aigua en terres que antigament eren de secà.\nla Segarra, el nostre rebost\nLa Segarra ens proporciona els elements essencials per a la producció dels nostres licors\nla Segarra, un territori eixut i auster, tant pels seus cultius com per la manera de ser i de fer de la seva gent; molt sovint, ullpresos per la climatologia a què estem avesats, amb el sec de l’estiu i el fred rigorós de l’hivern. La Segarra és una comarca dedicada principalment als conreus de secà —l’ordi, el blat, l’olivera i l’ametller—, així com, antigament, a la vinya – abans de l’entrada de la fil·loxera. Així mateix, en el paisatge segarrenc també hi creix una vegetació de plantes herbàcies, que broten de manera silvestre i que són l’origen de la nostra producció artesanal.\nSegarrejant, turisme a la Segarra · Productes de la Segarra\nCarrer del President Companys, 1\nTelèfon: 973 53 01 07\n© Licorera de la Segarra SL - Tots els drets reservats


Colegio Oficial de Ingenieros Químicos de la Comunitat Valenciana › Premsa › Actualitat COIQCV › Abierto el plazo de presentación de candidaturas de los V Premios a la Excelencia Profesional\nObert el termini de presentació de candidatures dels V Premis a l'Excel·lència Professional\nUnió Professional de València, l’entitat que conjumina en l’actualitat a 41 Col·legis professionals de la província de València, ha obert el termini de presentació de candidatures per a optar als Premis a l’Excel·lència, que enguany celebren la seua cinquena edició.\n2020 està sent un any molt complicat per a tothom i a tots els nivells, especialment dramàtic també per al sector econòmic i empresarial. És per això que creem, ara més que mai, que Unió Professional de València, ha d’estar present en una societat que ens necessita, que depén en una part molt important dels i les professionals, per a arribar a la recuperació tan anhelada després d’aquesta crisi sanitària mundial.\nAquests premis s’han convertit, des del seu naixement, en el millor fòrum en què reunir i retre homenatge a les persones, als professionals, gràcies a les quals, València, ha arribat a ser el que és. En el seu cinqué aniversari, els Premis a l’Excel·lència d’Unió Professional de València, ho continuaran fent. I, per a això, necessitem la vostra col·laboració. Des d’ací, us animem a presentar les vostres candidatures. El termini de presentació dona principi hui 18 de maig de 2020 i finalitzarà el pròxim 22 de juliol de 2020 a les 12.00 hores.\nCom sabeu, els Premis a l’Excel·lència guardonen la labor científica, tècnica, social, cultural i/o humana realitzada per persones o grups de professionals, empreses, institucions i altres entitats en l’àmbit col·legial professional de la província de València.


2 min. València 24/09/2013 18:03\nEl portaveu de Compromís a les Corts Valencianes, Enric Morera, ha centrat el seu discurs en el debat de política general que se celebra avui a demostrar la feblesa del president Alberto Fabra a Madrid. Concretament ha utilitzat la petició d'una millora del finançament per al País Valencià, infructuosa de moment, per dir-li a Fabra que actua d'acord amb els interessos del seu partit i no dels ciutadans valencians.\nMorera ha assegurat que al seu partit ja no li valen "més paraules" ni que el president digui "que continuaran exigint un millor finançament" al govern espanyol, sinó que "volen fets" que ho demostrin. "Del que es tracta és d'exigir i de plantar-se davant de Madrid perquè el que està en joc és el futur dels valencians", ha dit.\nTambé sobre el model actual de finançament, Morera ha fet al·lusió a l'informe d'experts designats per les Corts Valencianes que han dissenyat una proposta per canviar-lo. El síndic de la coalició nacionalista ha exigit a Fabra que reclami els 13.000 milions d'euros que, segons el mateix estudi, ha deixat de transferir l'Estat al País Valencià i així pugui posar eixos diners "al servei del benestar dels ciutadans".\nEl portaveu de Compromís també ha aprofitat la seva intervenció per parlar del "malbaratament" de recursos públics que els diferents governs del PP han practicat. En eixe sentit, Morera ha convidat de nou Fabra a realitzar una auditoria del deute públic que "aclareixi on han anat a parar aproximadament 29.000 milions d'euros" que ara es podrien utilitzar per "impulsar el sistema productiu valencià".\nEl president valencià ha rebutjat, però, l'oferta de Compromís al·legant que els comptes públics valencians ja estan "auditats i fiscalitzats per la Sindicatura de Comptes".\nFabra ha utilitzat també l'argument identitari per carregar contra Morera i la seva valencianitat. Fabra ha recordat que alguns membres del seu partit van acudir a la cadena humana organitzada a Vinaròs el dia 11 i l'ha emplaçat a dir obertament si se sent valencià i espanyol. "Jo sí que em sent valencià i espanyol i no sé si vostè pot dir el mateix", ha dit el president.


Rebutgem les condemnes als mataronins represaliats per la justícia espanyola - Ajuntament de Mataró\nRebutgem les condemnes als mataronins represaliats per la justícia espanyola\nLa repressió de l'Estat no s'atura, i una mostra d'això són els milers de causes obertes contra d...\nLa repressió de l'Estat no s'atura, i una mostra d'això són els milers de causes obertes contra diverses persones que han exercit el dret a manifestació\nA Mataró la repressió també ens toca de prop, un clar exemple és el cas del mataroní Pol Serena, que va ser jutjat el passat 17 de juliol al Tribunal Superior de Justícia de Catalunya acusat presumptament, segons la Fiscalia, de desordres públics, lesions, ocupació de vies públiques i atemptat contra l'autoritat, durant les protestes contra la sentència del Procés. Presumptes fets pels quals li demanaven fins a 8 anys de presó. Finalment Serena ha estat condemnat a 1 any de presó i 200€ de multa, tot i tractar-se d'un muntatge policial on l'atestat que va incoar el procés judicial contra el jove mataroní era ple incongruències.\nUn altre cas és el del mataroní David Barnet, que aquesta setmana ha estat condemnat, amb 9 persones més, a una multa de 10.800€ per presumptes delictes de desobediència greu a l'autoritat. Això es remunta a una mobilització pacífica el 15 de març del 2018 davant la Secretaria d'Universitats i Recerca, on es demanava la rebaixa de les taxes universitàries. En total són més de 30 estudiants que han estat jutjats per aquestes mobilitzacions, cosa que ha fet sorgir el col·lectiu de La Pública a Judici per tal de visibilitzar la repressió al moviment estudiantil.\nEls casos d'en David i en Pol no són casos aïllats, i actualment trobem milers de persones arreu dels Països Catalans que són perseguides per defensar les seves idees i per defensar els drets fonamentals, partint de la Llei Orgànica 4/2015, de 30 de març, de Protecció de la Seguretat Ciutadana, també coneguda com a Llei Mordassa.\nÉs per això que el Grup Municipal d'Esquerra Republicana - MES, a la Junta de Portaveus de setembre presentem una Declaració Institucional en suport al jove mataroní Pol Serena; així com en suport de la resta de represaliats.


[Àudio] Espai AFNE sobre adolescència - AFNE\n[Àudio] Espai AFNE sobre adolescència\n10/12/2020 31 December, 2020 afne\nEl passat 28 de novembre vam poder gaudir d’un nou Espai AFNE amb la participació de la psicòloga clínica Vinyet Mirabent. Els Espais AFNE són una de les activitats de l’associació que, amb el suport de l’ICAA, ofereixen l’oportunitat de participar en xerrades, col·loquis o tertúlies amb especialistes en el món de l’adopció i la postadopció.\nLa xerrada va ser en línia i va tenir dues parts: una primera en què la Vinyet Mirabent va exposar alguns aspectes teòrics sobre el tema (adolescent adoptat i el seu futur) i una segona part més participativa en què els assistents van poder plantejar dubtes i consultes.\nLa Vinyet Mirabent va ajudar les famílies adoptives a entendre i poder donar significat a les conductes en l’adolescència dels fills i filles adoptats, a poder contenir i acompanyar-los en aquesta època de trànsit, on els conflictes i dolors estan presents i formen part de la construcció de la seva identitat.\nL’adolescent adoptat viu amb més inquietud i complexitat la crisi pròpia d’aquesta etapa. Se li fa present la seva genètica i la diferència racial, se li apareixen fantasies i identificacions amb els seus pares biològics i amb els adoptius, i es planteja interrogants sobre la seva història prèvia a l’adopció i sobre el sentit de la seva presència en la família adoptiva així com en el seu grup d’iguals.\nCom a pares és molt important poder entendre què li està passant a l’adolescent i poder validar totes les emocions que li van apareixent en aquesta recerca de construcció de la pròpia identitat: entendre el què els passa permet ajudar-los a comprendre els seus conflictes, dilemes i el dolor que tenen més enllà de les conductes que presenten. Sense aquesta entesa es corre el risc de debilitar i fer trontollar el vincle filial.\nEn aquest enllaç podeu escoltar l’exposició de la Vinyet Mirabent:\n← “L’educació, l’alimentació i tenir una família és bàsic per garantir els drets dels infants”\nPosa una gallina a la seva vida! →\n[Fotos i vídeos] Espai AFNE-IMA: Món escolar i adopció\nEspai AFNE-IMA: Món escolar i adopció\n[Etiòpia en positiu] Green Addis\nNous tallers de cuina etíop!\nCategories Selecciona la categoria Activitats Amhàric Articles Articles Adopció Assemblea Cicle orígens i identitat Cinema Colonies Concerts Cooperació Cursa Espai AFNE Etiòpia Etiòpia en positiu Llibres Muketuri Nota Notícies Recursos Tallers Town of Runners Trobades Viatge de retorn Xerrada\nCopyright © 2021 AFNE. Tots els drets reservats · Política de privacitat · Condicions de contractació


Cinema: "El nen amb el pijama de ratlles" - blogs.flog.cat\nCinema: "El nen amb el pijama de ratlles"\nVet aquí una pel·lícula que encara no havia vist mai, però de la qual em sabia tota la trama. No havia llegit tampoc la novel·la en què es basa, però sovint els alumnes m'havien fet un resum o bé del llibre o bé del film quan els deixava triar (bon senyal, que a les noves generacions les commoguin històries com aquesta). És clar que no és el mateix saber una trama que veure'n la pel·lícula, perquè hi ha altres aspectes a valorar com ara la posada en escena (acadèmicament impecable).\nA banda d'això, evidentment cal acceptar el recurs del túnel per passar a l'altra banda del filat com una llicència simbòlica (hagués estat tan fàcil!). I crec que un dels objectius de la història és incomodar-nos pel fet de patir més de manera inconscient per un nen que per l'altre.\nFinalment, cal destacar alguns dels diàlegs més reveladors i contundents sobre com la ideologia nazi s'anava impregnant del cor de les persones. Una ideologia totalitària, supremacista, imperialista, amb la pretensió de subjugar o suprimir qualsevol altra identitat. Per això és inadmissible que als catalans republicans ens hi comparin impunement cada dos per tres. Per exemple, comparant un auditori clamant per la llibertat amb els recitals propagandístics nazis. No és el mateix proclamar la superioritat de la raça que exigir que et deixin sobreviure com a poble. De fet, és el contrari. Així que si volen burlar-se de la nostra tendresa (i entossudir-se a confondre-la amb debilitat), endavant: són tan lliures de ser miserables com nosaltres de ser dignes. Però prou comparacions difamatòries. I, per cert, i sense ànims d'anar més enllà de la metàfora hiperbòlica: que pensin que la gran lliçó d'”El nen amb el pijama de ratlles” és que quan s'és còmplice de la barbàrie (ni que sigui amb el silenci), pots acabar essent-ne tu la víctima.\nComentaris (1)02-01-2019 13:52:18\ndavidcuenca , 03-01-2019 21:23:51


7 / 06 / 2022 | Actualitat\nEls sectors de tecnologies de la informació i consultoria de negocis són els que ofereixen més oportunitats d’ocupació als joves, segons el baròmetre Primera Feina 2022, publicat per la xarxa professional Linkedin, on es recullen les àrees de més ocupació per a les noves generacions. Aquest baròmetre es publica per ajudar els graduats recents a trobar oportunitats laborals i desenvolupar la seva carrera.\nSegons Linkedin, s’estima que el 2025 els membres de la Generació Z (1995-2004) representaran el 27% del talent de la xarxa social. Així, enginyers de software, administratius o cambrers són els llocs més destacats dirigits als joves. El segueixen altres feines més tècniques com dissenyadors gràfics, obrers de la construcció o infermeria.\nAl costat dels sectors ja assenyalats de les tecnologies de la informació i la consultoria, els serveis d’alimentació i beguda, la fabricació de maquinària i les telecomunicacions i mitjans es posicionen com els àmbits amb més oportunitats per als joves.\nLinkedin també ha destacat al seu baròmetre les habilitats més buscades per les empreses, entre les quals s’esmenta el coneixement de Java per als enginyers, de comptabilitat per als auxiliars administratius i, en general, una bona actitud i disposició a la feina.\nLes ‘soft skills’ o habilitats toves són tan importants com la formació. També segueix tenint un important pes conèixer anglès, especialment entre els cambrers o venedors.\n← El 80% de les empreses catalanes augmenta vendes


Tapir lampista: 05/2014\nCom que la situació política i econòmica és tan indignant, ha arribat un punt en què la gent ja no s’indigna per aquestes coses i cal cercar noves polèmiques. Fa cosa d’un mes en va sorgir una a partir de l’anunci d’una marca de roba. Aprofitant que s’acostava el dia de la mare, a l’anunci apareixia una noia amb un vestit de la marca en qüestió. Es posava un coixí sota el vestit i es mirava al mirall. Considerant que un possible embaràs l’afavoriria, decideix punxar tres condons i surt de casa tota feliç. De seguida van sortir comentaris més o menys vehements. Que si era de mal gust, que si frivolitzava amb la maternitat, que si havia d’intervenir-hi la conselleria (no recordo quina)... L’empresa, però, va aconseguir el que volia: que se’n parlés. Que es retirava l’anunci de la televisió? Cap problema, ja era a Internet i, si se’l retirava, probablement la pàgina que l’inclogués tindria més visites.\nEl sistema triat per la noia és curiós. Podria recórrer a la inseminació artificial. Podria recórrer a la inseminació natural sense haver d’enganyar el/s mascle/s amb el/s qual/s s’aparellarà. Però tot apunta que opta per l’engany, que trobarà un home responsable que li dirà que sense protecció contra les malalties de transmissió sexual i contra els embarassos no desitjats (perquè la concepció d’una nova vida comporta una gran càrrega de responsabilitat) no accedirà a penetrar-la per molt que ella insisteixi, però ella l’enganyarà, empesa pel seu desig de maternitat, i intentarà quedar-se embarassada tot i l’ús del preservatiu. Sembla, doncs, que la protagonista de l’anunci no té cap intenció de criar la seva descendència (podria tenir trigèmins univitel•lins, per exemple) en parella, sinó que veu els homes simplement com a potencials donants, no com a éssers sensibles amb la necessitat de desenvolupar la seva afectivitat vivint en parella i criant la prole que puguin tenir en comú. Deduïm que és una dona urbana i moderna que està pel damunt d’ideologies caduques que implícitament ens adoctrinen.\nEl comportament de la noia, o almenys un comportament molt semblant, s’ha vist en àmbits no gaire urbans ni moderns. Més aviat correspon a una pràctica tradicionalment vinculada a determinats entorns rurals. La situació és fonamentalment la següent: una noia té un xicot que no està gaire centrat en un casament a curt termini. La noia, però, es vol casar (potser pressionada per les convencions socials d’un entorn reduït i conservador) i llavors opta per mantenir relacions sexuals amb el xicot, però sense dir-li que no utilitza cap mena d’anticonceptius. És més, en la majoria de casos diuen que sí que en fan servir, però sempre es tracta de píndoles o d’objectes inserits en l’interior del cos femení de manera que l’home no s’adoni de l’engany, a no ser que es dediqués a punxar preservatius, però ja requereix una preparació més complexa que dir que pren pastilles anticonceptives, per exemple, i no prendre’n. Una vegada la noia queda embarassada, el noi es veu obligat a casar-se amb la noia (i aquí tornem a allò de la pressió i les convencions socials).\nÉs cert que els objectius són diferents. A l’anunci, l’embaràs, la maternitat, és l’objectiu, mentre que en els altres casos és només un mitja per al casament, l’objectiu final; però tots dos sistemes passen per l’engany a l’home. Hauria d’intervenir alguna conselleria? Potser la de cultura, ja que en realitat es tracta de mantenir viva una tradició nostrada que, ara que s’està perdent als pobles, es podria recuperar a les ciutats, sobretot ara que també estan de moda els horts urbans.\nEnviat per Davide Aureolus a 13:17 Cap comentari:\nEtiquetes de comentaris: cultura, publicitat, televisió


XI MARXA SOLIDÀRIA I VII GIMCANA SOLIDÀRIA\nEl divendres 30 d'abril hem organitzat la XI MARXA SOLIDÀRIA i la VII GIMCANA SOLIDÀRIA. Pels protocols que ens marca el Departament de Salut no podem anar tots els cursos al Santuari de la Salut per tal de respectar la normativa del PROCICAT. Per aquest motiu hem canviat el format.\nTot i així seguim amb les campanyes de solidaritat impulsades per la Fundació Teresa Toda i aquest curs compartim projecte amb l'escola de Santurzi. L'objectiu és recollir diners pels hogares de Teresa Toda a Bucaramanga, Colòmbia. Aquest projecte té un pressupost de 3650€ que amb l'ajuda de tots podem aconseguir!\nSerà una jornada de solidaritat, sortida a espais naturals i treball col·lectiu que esperem que ens sigui a tots de profit.


Periodontograma, què és? | Clinica Dental Torroella Martinez\nLa malaltia periodontal o malaltia de les genives és una de les afeccions més comunes en la cavitat oral. Hem de conèixer que aquesta malaltia es deu a un problema multifactorial el qual abasta diferents factors: higiene oral deficitària, herència, malalties sistèmiques, malposició dentària, etc.\nLa malaltia de les genives també pot agreujar problemes sistèmics com poden ser afeccions cardíaques, diabetis o fins i tot té relació amb la disfunció erèctil.\nPer aquests motius, és important controlar la salut de les nostres genives acudint al dentista regularment.\nQuè és un periodontograma?\nEl periodontograma és una eina que ens serveix com a mètode diagnòstic per a avaluar la severitat de la malaltia.\nEs tracta d’una taula o gràfica que mostra l’estat de les teves genives i el nivell del teu os respecte a la dent. També analitza la presència de sagnat i altres paràmetres. Aquest procediment sempre ve acompanyat d’una radiografia completa de la teva boca i d’altres més petites que mostren les dents, amb més detalls. És molt important que s’acompanyi també d’una bona història clínica i exploració intraoral de la boca, per així poder observar l’estat de salut oral del pacient.\nAquest procediment es realitza sobretot en casos de malaltia periodontal crònica. Ens ajuda a conèixer l’estat inicial del pacient i anar controlant amb ells l’evolució de la malaltia, per a així decidir si realitzar una sèrie de tractaments o uns altres.\nS’utilitza una petita sonda mil·limetrada introduint-la entre la geniva i la dent. Aquest procediment ens mostrarà en mil·límetres quanta retracció de les genives tenim i quant os hem perdut. En algunes ocasions pot ser necessari usar una mica d’anestèsia perquè al pacient li pot ocasionar lleugeres molèsties. Després de realitzar aquest mesurament per totes les cares de les dents obtindrem una gràfica. La gràfica ens mostra el nivell actual del nostre os i les nostres genives respecte a la dent.\nPer a què serveix aquest procediment dental?\nAquest registre ens ajuda a valorar l’estat de la malaltia periodontal, ajudant-nos a crear un diagnòstic i tractament més ajustat. Amb ell podem veure els següents paràmetres:\n– Sagnat de les genives\n– Quantitat de placa existent\n– Presència de possibles fractures\n– Nivell de la geniva respecte a la dent\n– Nivell de l’os\n– Presència de supuració\n– Presència de mobilitat dentària\n– Lesions de furca, que és quan l’os i la geniva es retreuen per sota de la unió de les arrels dels queixals.\nSi tens més dubtes o creus que les teves genives pateixen algun problema, acudeix a la Clínica Dental Torroella & Martínez i t’ajudarem a resoldre-les.


Crema una xemeneia al carrer Abat Oliba | el malgratenc\nCrema una xemeneia al carrer Abat Oliba\nDiverses dotacions dels bombers han hagut d’actuar aquest dimarts, després que es declarés un incendi en una xemeneia d’una vivenda de Malgrat de Mar. En concret, l’habitatge es troba ubicat a la cruïlla entre els carrers Caporal Fradera i Abat Oliba.\nL’alerta s’ha rebut poc després de les sis de la tarda. Fins el lloc dels fets també s’hi han desplaçat agents de la Policia Local i el Servei d’Emergències Mèdiques (SEM).\nSortosament no s’ha hagut de lamentar danys personals. Ningú ha resultat ferit ni intoxicat pel fum.\nEs dona el cas que aquest mateix dimarts, els bombers han hagut d’extingir un petit incendi en una vivenda del carrer Sant Pere. El foc s’ha produït a la cuina, on un jove de 26 anys ha patit cremades a les mans en intentar apagar-lo.


Nova obligació sobre la resposta sanitària en cas d'urgència i les mesures preventives.. Departament d'Empresa i Coneixement\nNova obligació sobre la ...\nNova obligació sobre la resposta sanitària en cas d'urgència i les mesures preventives.\nEl Reglament UE 2017/542 inclou en el Reglament CE 1272/2008 (CLP - sobre classificació, etiquetatge i envasat de substàncies i barreges) l'Article 25.7 (que afecta l'etiqueta de conformitat) i l’"Annex VIII. Informació harmonitzada relativa a la resposta sanitària en cas d'urgència i les mesures preventives".\nSuposa una nova obligació relativa a la informació harmonitzada sobre la resposta sanitària en cas d'urgència i les mesures preventives. Aplica als importadors i usuaris intermedis que comercialitzin mescles per:\n- ús de consumidors: a partir de 2020.01.01.\n- ús professional: a partir de 2021.01.01.\n- ús industrial: a partir de 2024.01.01.\nAplica als importadors i usuaris intermedis que hagin presentat informació relativa a mescles perilloses a partir de 2025.01.01.\n- mescles per a investigació i desenvolupament científic ni a mescles per a investigació i desenvolupament orientats a productes i processos.\n- mescles classificades únicament per a un o diversos dels següents riscos:\ngasos a pressió.


Joan Lerma, Alberto Fabra i Carles Mulet, proposats pels seus grups com a senadors territorials\nLes Corts reelegeixen Ximo Puig com a president de la Generalitat\tLes Corts reelegeixen Ximo Puig com a president de la Generalitat\nLi corresponen al PSPV dos senadors, mentre PP, Compromís i Ciutadans poden nomenar un cadascú\nEls ex-presidents valencians Joan Lerma (PSPV) i Alberto Fabra (PP) i l’ex-senador Carles Mulet (Compromís) han estat proposats pels seus respectius grups per a repetir com a senadors per designació territorial. Són tres dels cinc noms plantejats, als quals se sumen els de Josefina Bueno (directora general d’Universitats) també per part dels socialistes i el d’Emilio Argüeso (secretari d’Organització de Cs al País Valencià).\nAquesta legislatura, en virtut dels resultats de les eleccions valencianes del 28 d’abril, li corresponen al PSPV dos senadors, mentre PP, Compromís i Ciutadans poden nomenar un cadascú. Un total de cinc senadors territorials, un menys que en la passada legislatura pel descens de la població.\nEl juliol de 2015 les Corts van designar per a aquests sis seients en el senat espanyol Alberto Fabra i Rita Barberá (PP), Joan Lerma (PSPV), Carles Mulet (Compromís), Luis Crisol (Cs) i Pilar Lima (Podem).\nUna vegada tancat el termini perquè els grups plantejaren les seves propostes, el parlament ha fet públics els seus noms, i també els dels seus suplents: Antonio Clemente (PP), Dolors Pérez (Compromís), Luis Crisol (Cs) i María Luisa Navarro – per Lerma – i Vicent Gil – per Bueno, en el cas del PSPV -.\nAixí, prossegueix el tràmit per a, conforme a llei de designació de senadors en representació del País Valencià, poder nomenar-los i que s’incorporen al senat, que es va constituir sense ells per la coincidència d’eleccions espanyoles i valencianes.\nAra, haurà de convocar-se la Comissió d’Estatut dels Diputats i les Diputades, que haurà d’emetre un dictamen favorable després d’estudiar les candidatures i hi hauria un ple extraordinari per a l’elecció.\nUna vegada siguin triats seran proclamats i el president de les Corts, Enric Morera, informarà la presidència del senat, expedint les corresponents credencials per a la seva acreditació davant aquesta cambra.


Proposta d’innocentades | Des de la Mediterrània\nPàgina d'inici › Cultura i Societat › Proposta d’innocentades\nPosted on 21/12/2011 by Àlex\nM’agrada els dia dels innocents. Crec que és bo que celebrem la ingenuïtat. En un món ple de maldat, de corruptes, de dictadors de la mediocritat, resulta esperançador que dediquem una jornada a fer bromes als innocents, que en realitat som legió. Tot i així, ens manca un decret llei que prohibeixi que, aquells que s’entesten en fer d’aquesta experiència que és la vida un infern diari, puguin sortir de casa.\nI dins d’aquesta jornada, m’encanta intentar descobrir les innocentades que publica la premsa. Però potser els darrers anys s’ha perdut aquesta bonica tradició. Per aquest motiu, proposo diferents innocentades periodístiques per si algú vol fer-les seves.\nUrdangarín és escollit president de la SGAE. La comissió gestora valora la seva àmplia experiència.\nEl rei, a l’assabentar-se de la notícia, decideix instal·lar-se l’E-mule al seu ordinador. Diverses fonts (és a dir, els seus informàtics) asseguren que, quan va veure que la cançó “El rey del pollo frito” de Ramoncín acabava de descarregar-se, va exclamar: ¡os váis a enterar!.\nLa Casa Reial ha decidit instal·lar un polígraf en l’entrada del Palacio de la Zarzuela.\nUna font sense confirmar informa que, quan Urdangarín volia fer us del matrimoni amb la seva dona per celebrar l’ordre ministerial que l’absol, la “infanta de naranja” li va dir: ¡Nóos!\nKiko Rivera es fuma una pastilla AVECREM mentre crida: ¡Mardito camello!.\nXavier Sardà pateix els efectes d’una vaga de maquinistes al jardí de casa seva.\nXavier Sardà torna a ser pare d’una filla a la què posarà el nom de Catenària.\nPilar Rahola descobreix que s’ha trencat el seu llit. Aquesta vegada, però, sospita del seu marit Ricardo perquè mitja hora abans li havia dit que li feia mal el cap.\nSergio Ramos confon un E-book amb una barra de torró Suchard de xocolata i es trenca una dent.\nPepe, el defensa del Real Madrid, és escridassat en un centre comercial després d’haver trencat el Tió d’una puntada de peu.\nGuti s’instal·la a la ciutat comtal i fitxa pel Reial Club Luz de Gas.\nFlorentino Pérez trenca el contracte que havia signat amb l’empresa NEYMAR QUETING.\nJosé Mourinho guanya el Mundial de Clubs de Fados i es mostra eufòric.\nFrancisco Camps assegura en el judici de la trama Gürtel que va esborrar al Bigotes del seu Facebook perquè cada dia li enviava un obsequi d’aniversari.\nEl Mag Lari fa aparèixer a l’amic invisible però es queda sense regal.\nGregorio Peces Barba es fa subscriptor de la revista Aviones de Guerra.\nFernando Sánchez Dragó anuncia en un vídeo enviat a Gara el cessament definitiu de l’activitat literària. Les nenes japoneses mostren la seva preocupació pel temps lliure del que gaudirà a partir d’ara.\n‹ Entre l’aberració i la bellesa\nEstat sense nació, o nació sense Estat ›\nOne comment on “Proposta d’innocentades”\n21/12/2011 a les 18:46\nDoncs, jo, alguna d’aquestes, si surt publicada, encara que sigui el dia dels innocents, me la crec!


universitat | enciclopèdia.cat\nÉs regida per un rector, amb l’assistència d’una junta de govern o d’un organisme similar. Les universitats medievals s’organitzaren com a comunitats de professors, anomenades universitas magistrorum (París), o comunitats d’estudiants, denominades universitas scholarium (Bolonya). En les primeres els professors s’agrupaven en facultats i elegien les autoritats acadèmiques (degans), a les quals corresponia el govern de la institució. En les segones, els estudiants, repartits en nationes , segons llur procedència, formaven corporació o gremi i elegien llurs representants (procuradors). L’ensenyament era impartit en llatí, i la universitat es reservava el dret exclusiu de conferir els graus acadèmics de batxiller, llicenciat i doctor. Protegides per les autoritats laiques i eclesiàstiques, aquestes institucions tenien un ampli marge d’independència i gaudien de privilegis. Hi eren ensenyades les set arts liberals, teologia, medicina i dret. El clergat tingué gran ascendència sobre la universitat i contribuí a donar a aquesta institució una orientació religiosa que la caracteritzà durant segles. La tradició cultural de la noblesa de Llombardia i el moviment comunal desenvolupat a Itàlia, que necessitava sobretot juristes i administradors, expliquen la fundació, ben aviat, d’escoles jurídiques a Roma, Pavia, Ravenna i Bolonya. La universitat bolonyesa es convertí, al segle XII, en el gran centre europeu d’estudi del dret civil i canònic; en sortiren els juristes i canonistes que ocuparen importants càrrecs a les corts europees i dins l’Església romana del segle XIII. Els estudiants de dret s’agrupaven a Bolonya en dues universitats: l’una, citramontana, que agrupava els italians, i l’altra, ultramontana , constituïda per estudiants procedents de la resta d’Europa. Arran de secessions d’estudiants i professors de Bolonya sorgiren les universitats de Vicenza (1204) i Pàdua (1222). Durant l’edat mitjana la Universitat de París, principal centre europeu d’ensenyament de la teologia, fou l’àmbit on es desenvoluparen les lluites espirituals i ideològiques més importants d’Occident. En el pas del s. XI al XII l’activitat docent passà dels monjos al clergat secular, i progressivament el cos docent parisenc es nodrí de professors estrangers, que vers el 1250 formaren un gremi, la universitat, que el bisbe s’esforçà a controlar. A París hi havia tres facultats: la de teologia, la d’arts i la de dret canònic. El pes principal de l’ensenyament requeia en la facultat d’arts, on al s. XIII hom estudiava filosofia i les seves disciplines auxiliars —el trivium —; i al segle XIV, unes altres de més cientificonaturals: el quadrivium. Els mestres d’arts aconseguiren un èxit decisiu vers el 1220, quan s’alliberaren de la jurisdicció episcopal. La Universitat de París estava llavors enfrontada a les autoritats eclesiàstiques i seculars de la ciutat; arran d’aquesta pugna tingué lloc (1228-29) una primera gran emigració d’estudiants i professors parisencs cap a Oxford, Cambridge, Angers, Tolosa, Orleans i Reims. La Universitat de París aconseguí el punt culminant de la seva influència política al final del segle XIV i al començament del XV, quan arribà a ésser jutge de papes i antipapes. A Anglaterra la universitat principal fou la d’Oxford, la qual rebé, el 1214, de Joan Sense Terra els primers privilegis. Aquesta universitat s’especialitzà en l’estudi de les ciències de la natura. Per una secessió d’Oxford, l’any 1209, nasqué la Universitat de Cambridge. A Itàlia, després de Bolonya, sobresortí la Universitat de Pàdua (1222), que, sota la protecció de Venècia, es convertí en centre del pensament cientificonatural, on es formaren Copèrnic i Galileu. Les universitats de la península Ibèrica eren molt lligades a la corona, que les havia fundades, i també eren estretament vinculades a l’autoritat episcopal: Palència (1208), Salamanca (1200), Coïmbra (1290), etc. A França, a més de París, sobresortí la Universitat d’Orleans, principal escola jurídica de la França medieval i on es formà Calví. A Occitània es destacaren la de Tolosa (1229), fundada per a lluitar intel·lectualment contra els càtars, i la de Montpeller, cèlebre per l’ensenyament de la medicina. Durant la baixa edat mitjana el moviment universitari anà desplaçant-se lentament cap a l’E. En el Sacre Imperi Romanogermànic foren fundades les universitats de Praga (1348), Viena (1356), Erfurt (1379-92), Heidelberg (1385) i Colònia (1388); a Polònia, la de Cracòvia (1364-97), i a Hongria, les de Pécs (1367) i Bratislava (1465-67). Durant el segle XVI moltes universitats es tancaren en la concepció medieval i aristotèlica del món, s’anquilosaren en el domini de la teologia, es mostraren hostils a l’humanisme i a la nova ciència i es tornaren nacionals i catòliques o nacionals i protestants, segons els països. Les universitats de la península Ibèrica aconseguiren un grau de desenvolupament notable (la d’Alcalá inicià les seves activitats el 1509), que ultrapassà l’àmbit peninsular quan la neoescolàstica de Salamanca assenyalà en el concili de Trento el camí del catolicisme modern, i un grup de juristes castellans, presidits per Vitoria i Suárez, establiren les bases del modern dret internacional. D’altra banda, diverses universitats germàniques foren focus intel·lectuals de la Reforma: Wittenberg (1502), Marburg (1527), Königsberg (1544) i Jena (1558). Les primeres universitats americanes, les de Santo Domingo (1538), Mèxic (1553) i Lima (1553), foren creades i organitzades segons el model salmantí, amb primacia de la teologia i les humanitats. Les universitats dels segles XVII i XVIII foren, en general, refractàries a les noves ciències i a les ciències aplicades. Normalment l’ensenyament de les noves matèries era organitzat, al marge de les universitats, per les acadèmies i per les societats literàries i científiques. Així, no és d’estranyar que enciclopedistes i il·lustrats ataquessin la universitat i l’acusessin d’ésser un obstacle per al progrés, i que a França un decret de la Convenció (1793) suprimís les universitats de l’Antic Règim i les substituís per escoles especialitzades. En el decurs del s. XIX hi hagué una renovació general de l’ensenyament superior que desvinculà les universitats de llur passat medieval. Hom concebé els estudis universitaris com a culminació d’un sistema d’ensenyament perfectament estructurat que tenia per objectiu preparar els funcionaris i professionals que la societat necessitava. Després de la reforma napoleònica, la universitat es convertí, a França, en un servei públic centralitzat i sense autonomia. La història recent de les universitats a Alemanya ha estat presidida per la creació de les de Berlín per Fichte i Humboldt (1809), Bonn (1818), Aquisgrà (1870), Darmstadt (1836), Munic (1868) i Stuttgart (1829). Imbuïdes de la idea de progrés, associada a un cert nacionalisme, les universitats alemanyes foren alhora centres d’ensenyament i d’investigació. Oxford i Cambridge continuaren al capdavant de l’ensenyament superior a la Gran Bretanya, on les necessitats tècniques d’una creixent industrialització estimularen el desenvolupament de la investigació científica i l’interès pels problemes contemporanis. A Rússia, on les universitats foren creades en època més aviat tardana —Moscou (1755), Kazan’ (1804), Peterburg (1819)—, així com a Ucraïna —Kharkiv (1804), Kíev (1835), Odessa (1865)—, al segle XX hi ha hagut un extraordinari moviment d’expansió de l’ensenyament superior. Les universitats dels EUA —Yale, Harvard, Princeton i Berkeley, entre les més importants— gaudeixen actualment d’un merescut prestigi per la qualitat de llur ensenyament, l’especialització de llurs professors, l’autonomia i el foment de la investigació. A l’Estat espanyol, després de la guerra contra Napoleó, hi hagué successives reformes de l’ensenyament superior, que es caracteritzà per la seva organització burocràtica i centralitzada (llei Moyano del 1857). Des de mitjan segle XIX el moviment krausista i la Institución Libre de Enseñanza pugnaren per una reforma de l’ensenyament universitari, pugna que donà els seus fruits en el primer terç del s. XX, quan el 1931 fou concedida l’autonomia a les facultats de filosofia i lletres de Madrid i Barcelona, i el 1933 fou creada la Universitat Autònoma de Barcelona. Suprimida l’autonomia després de la Guerra Civil de 1936-39, el 1943 fou promulgada una llei d’ordenació universitària de caràcter centralista. Malgrat que la llei general d’educació de 4 d’agost de 1970 preveia de reconèixer una certa autonomia a les universitats del’Estat espanyol, l’autonomia universitària es limità a determinats aspectes administratius i d’ordre interior de ben poca transcendència. Amb la mort del general Franco (1975) s’inicià una lenta reforma del sistema educatiu superior, que culminà l’any 1983 amb l’aprovació de la llei orgànica de reforma universitària; les universitats, posteriorment, adequaren llurs estatuts a la nova legislació. D’altra banda, les universitats catalanes, amb l’aprovació dels estatuts d’autonomia, passaren a ésser tutelades pels respectius governs. Des de l’any 1986 s’han signat un gran nombre de convenis amb universitats europees i amb empreses multinacionals amb vista a l’intercanvi de professors i alumnes i s’han introduït una sèrie de programes subvencionats per la CEE, i posterioriorment la UE, en forma de beques a estudiants i de subvencions directes a les universitats. Entre aquests han destacat el programa Erasmus i el Sòcrates, interuniversitari, i el Commelt, de cooperació entre universitats i empreses estrangeres.\nEl primer centre d’ensenyament superior dels Països Catalans fou l’Estudi General de Lleida, creat per un privilegi de Jaume II (1300). A Lleida s’ensenyava dret civil i canònic, medicina, filosofia i arts i, des del 1430, teologia. El 1350 Pere el Cerimoniós creà a Perpinyà una institució d’ensenyament superior (Universitat de Perpinyà), que comprenia tres facultats: teologia, dret (romà i canònic) i arts; més endavant la facultat de teologia fou suprimida i substituïda per una de medicina. Al final del segle XV foren creats dos nous centres d’ensenyament superior als Països Catalans: l’Estudi General Lul·lià, fundat per un privilegi de Ferran II l’any 1483, i la Universitat de València, establerta el 1499 i confirmada per un privilegi de l’esmentat monarca el 1502. Durant el segle XVI foren afegits cinc centres més als quatre ja existents: la Universitat de Barcelona (1533), la Universitat de Gandia (1547), la Universitat d’Oriola (1569), la Universitat de Girona (1561) i la Universitat de Tarragona (1572). Durant el segle XVII foren fundats uns altres dos centres, la Universitat de Solsona (1620) i la Universitat de Tortosa (1645). En aquesta època les universitats catalanes encara eren hereves de la universitat medieval. Hom hi aprenia sobretot teologia, lleis, cànons, filosofia, gramàtica, retòrica i grec, bé que també en algunes universitats s’ensenyava medicina. Despuntà per sobre dels altres centres l’Estudi General de Lleida, i excepcionalment les universitats de Barcelona i València estigueren força obertes als corrents renaixentistes. La moderna història universitària catalana neix amb la fundació de la Universitat de Cervera (1717), que comportava la supressió de totes les del Principat. El nou centre aconseguí una certa alçària intel·lectual entre el 1740 i el 1767, gràcies al mestratge de Josep Finestres i de Ramon Llàtzer de Dou, però la vida acadèmica de Cervera patí les conseqüències de la resistència oposada pels catalans a la política universitària de Felip V i del decret d’expulsió dels jesuïtes, que desmembrà el claustre universitari. Contribució important al renovellament dels estudis universitaris fou la fundació (1760) del Col·legi de Cirurgia de Barcelona, que, sota l’impuls i la direcció de Pere Virgili, es dedicà a la formació de cirurgians militars i civils i concedí títols equivalents als universitaris. Al País Valencià, durant el segle XVIII, milloraren les instal·lacions, les dotacions i el nivell de l’ensenyament a la Universitat de València. Hi destacaren els matemàtics Coratjà i Tosca, els juristes Maians i Joan Sala, el metge Andreu Piquer i el cirurgià Fèlix Miquel. La Universitat d’Oriola, la més important del territori valencià després de la de València, tenia 24 càtedres, un claustre d’uns cent doctors i prop de tres-cents estudiants l’any 1786. La de Gandia, que tenia vuit càtedres el 1549, passà a tenir-ne 22 al segle XVIII, però tingué discussions amb la Universitat de València i fou suprimida el 1772, després que el decret d’expulsió dels jesuïtes (1767) en desmembrés el claustre universitari. Durant els segles XVII i XVIII l’antic Estudi General Lul·lià que funcionava a la ciutat de Mallorca experimentà grans transformacions. Augmentà el nombre de càtedres i arribà a comprendre quatre facultats: medicina, cànons i lleis, filosofia i arts i teologia. Canvià el seu nom originari pel d’Universitat Lul·liana de Mallorca, els seus títols tingueren validesa universal, per concessió del papa Climent X (butlla del 1673) i amplià les seves rendes arran de l’expulsió dels jesuïtes. Transformacions institucionals i renovació intel·lectual marcaren la història de la universitat als Països Catalans durant el segle XIX. El fet més significatiu fou la tornada a la normalitat en la vida universitària a Catalunya. El 1835 hom instaurà quatre càtedres de jurisprudència a Barcelona, el 1837 tingué lloc la restauració de l’anomenada universitat literària de Barcelona, i el 1842 Espartero signà el decret de trasllat definitiu de la Universitat de Cervera a Barcelona. Comprenia aleshores les facultats de filosofia, teologia, jurisprudència civil i canònica, medicina i farmàcia, i el 1845 fou declarada universitat única del Principat. El liberalisme i la Renaixença foren aleshores els dos elements renovadors de la universitat barcelonina, on excel·liren pel seu mestratge Manuel Milà i Fontanals, Xavier Llorens, Bergnes de las Casas i Joaquim Rubió i Ors, membres de l’anomenada generació floralesca del 1848, que era contemporània de Sanz del Río i dels krausistes, amb els quals coincidia en la idea que la regeneració espanyola s’havia de basar en la formalitat intel·lectual. En el pla oficial, aquest període es caracteritzà per l’excessiva preocupació de caire legal i per la fixació de les bases del centralisme uniformista de l’ensenyament superior, per mitjà de la famosa llei Moyano del 1857. Malgrat el burocratisme i uniformisme imposat pel govern central, el darrer quart del segle XIX professaren a la Universitat de Barcelona catedràtics tan excel·lents com Duran i Bas, Rubió i Lluch, B. Robert, S. Ramón y Cajal, etc. El 1869 hom pogué reprendre els estudis superiors a Girona, amb la creació d’una universitat literària, que funcionà els cursos 1870-71 i 1873-74. Al País Valencià l’ensenyament universitari restà reduït a València, en ésser suprimida la Universitat d’Oriola el 1835. La ingerència del govern de Madrid alterà l’estructura tradicional de la universitat valenciana. Els docents més importants d’aquesta centúria foren J. Casany i Rigla i J.B. Peset i Vidal a la facultat de medicina, i E. Pérez i Pujol i Santamaria de Paredes a la de dret. Per la seva banda, la Universitat Lul·liana de Mallorca, després d’un període d’inactivitat (1809-11) i de trasllats, fou suprimida per un decret de Ferran VII del 1829. Al final del segle XIX es congriaren diverses tendències en els claustres de les universitats catalanes: els que propugnaven una universitat tradicional, els partidaris d’una universitat estatitzada i els que, inscrits dins el moviment polític nacionalista, lluitaven per una autonomia acadèmica i ideològica. Els professors, estudiants i intel·lectuals més identificats amb aquesta tendència (J. Algarra, Cebrià de Montoliu, Eugeni d’Ors, D. Martí i Julià, J. Bertran i Musitu, L.Domènech i Montaner, J. Bardina, J. Casas i Carbó) organitzaren dos congressos universitaris, celebrats a Barcelona el 1903 (Primer Congrés Universitari Català) i el 1918 (Segon Congrés Universitari Català). Del primer congrés sortí la creació dels Estudis Universitaris Catalans, i del segon, un projecte per a una universitat catalana autònoma. Tot i el centralisme burocràtic, la insuficiència pressupostària i el control ideològic, especialment durant la Dictadura de Primo de Rivera, el primer terç del segle XX passaren per la Universitat de Barcelona catedràtics de gran vàlua, com Bosch i Gimpera, Carreras i Artau, Serra i Húnter, Nicolau i d’Olwer, Rubió i Balaguer, Pi i Sunyer, Trias i Pujol, Flores de Lemus, Fontserè, Nubiola, els germans Xirau, etc. La República, inspirant-se en el projecte d’autonomia elaborat pel Segon Congrés Universitari Català, féu un assaig parcial d’autonomia a la facultat de lletres de Barcelona el 1931, i el 1933 creà la Universitat Autònoma de Barcelona en el marc de l’Estatut de Catalunya. Tot i que funcionà poc temps —el patronat rector estigué suspès de l’octubre del 1934 al febrer del 1936—, elevà el nivell de l’ensenyament universitari i rompé molts esquemes tradicionals. No se superà la discriminació social imperant en l’ensenyament, però s’imposà el pluralisme ideològic; hi hagué una preocupació per apropar la universitat al món del treball i es començà a integrar la dona en el món universitari. La victòria de les forces franquistes en la Guerra Civil de 1936-39 significà la fi de l’autonomia universitària efectiva a Barcelona i la tornada a esquemes centralitzadors que semblaven superats. La llei d’Ordenación Universitaria (1943) regulà tot l’ensenyament superior de l’Estat espanyol, i a la seva normativa hagueren d’adequar-se les universitats dels Països Catalans. A partir de l’any 1957 es féu palès el malestar en els ambients universitaris, que s’expressà en forma d’oposició al franquisme i a la política universitària del règim franquista. La situació de l’ensenyament universitari millorà amb la creació de la nova Universitat Autònoma de Barcelona, que fou instal·lada a Bellaterra, de la Universitat Politècnica de Catalunya, de la Universitat Politècnica de València, de la Universitat d’Alacant i de la Universitat de les Illes Balears, i amb l’establiment de delegacions i facultats en diverses ciutats. Després de l’establiment d’un règim democràtic (1978) a l’Estat espanyol, amb l’aprovació dels estatus d’autonomia i de la llei de reforma universitària (1983), les universitats passaren a dependre dels respectius governs autonòmics i hom adequà els estatuts a la nova legislació. En aquest període hom creà la Universitat Pompeu Fabra, la Universitat de Girona, la Universitat de Lleida, la Universitat Rovira i Virgili, la Universitat Jaume I, la Universitat Miguel Hernández i, de caràcter privat, la Universitat Ramon Llull, la Universitat de Vic i la Universitat Internacional de Catalunya. L’any 1995 es creà la Universitat Oberta de Catalunya d’ensenyament a distància, que combinà elements d’universitat pública i de privada. L’expansió iniciada el 1988 pel sistema universitari respongué a la necessitat de minvar la massificació dels centres i millorar la qualitat de l’ensenyament. A banda de l’elaboració dels nous plans d’estudi i de la creació de noves titulacions, hom amplià l’oferta de cursos de tercer cicle i, amb l’ingrés de l’Estat espanyol a la Unió Europea, hom impulsà els programes de recerca. L’octubre del 2001 el govern espanyol aprovà la Llei Orgànica d’Universitats que substituïa l’anterior llei de reforma unversitària (1983). En l’àmbit català, a l’empara de les competències de la Generalitat de Catalunya, el Parlament aprovà la llei 1/2003 d’universitats de Catalunya, que regula el sistema universitari català. Aquesta llei estableix aspectes com el del català com a llengua pròpia de les universitats catalanes, les tasques pròpies de la universitat, l’adaptació dels plans d’estudi a l’espai europeu i la internacionalització, la regulació de la contractació del professorat i les seves funcions, el govern, el règim jurídic i el finançament, entre d’altres.\nMAv / JMSal


L'Ajuntament de Cambrils promou nous Plans d'Ocupació Municipals per a persones aturades - Revista Cambrils\nEl consistori contractarà a 12 persones per a la realització de treballs d’interès públic i social de consergeria, manteniment i administració\nPublicat el Dimarts, 12 de març de 2019 10:33h\nImatge d'arxiu d'uns treballadors contractats a través dels plans d'ocupació | Cedida\nL’Ajuntament de Cambrils promou la segona edició dels Plans d’Ocupació Municipal per a la contractació de persones aturades per a la realització de treballs d’interès públic i social. La nova línia amb finançament íntegrament municipal va néixer l’any passat per complementar els plans subvencionats per la Generalitat i arribar a més segments de població en situació desfavorida. L’objectiu és contribuir a rebaixar les taxes d’atur al municipi, millorar i fomentar l’ocupació i l’ocupabilitat de les persones per facilitar el seu retorn al món laboral i contribuir al desenvolupament econòmic del territori.\nEls llocs de treball:\nLes tasques que realitzaran les tres persones assignades al lloc de treball de conserge d’edificis municipals estaran relacionades amb la vigilància de l’edifici, l’atenció als ciutadans i altres pròpies que es puguin assignar sempre en relació directa al lloc de treball.\nExperiència demostrada en la realització de petites reparacions de manteniment.\nConeixements bàsics d’informàtica (word, Excel, correu electrònic)\nEls sis llocs de treball estaran relacionats amb el manteniment i conservació d’espais públics, treballs de manteniment de la via pública i altres treballs de conservació i reparació de mobiliari urbà.\nRequisit imprescindible: Peó Paleta\nExperiència demostrada de peó de paleta.\nNocions de pintura i electricitat\nMANTENIMENT EQUIPAMENTS EDUCATIUS\nEls dos llocs de treball estarà relacionat amb tasques de manteniment en els diversos centres educatius del municipi, escoles i llars d’infants municipals.\nExperiència demostrada en manteniment d’edificis:\nNocions bàsiques de paleta, pintura, electricitat i fontaneria\nSUPORT ADMINISTRATIU ÀREA D’ESPORT\nEl lloc de treball estarà relacionat amb tasques administratives en general i específiques de l’àrea d’Esports.\nPerfil de la persona a contractar:\nExperiència d’auxiliar administratiu\nplans ocupació municipal